এশিয়া কাপ ২০২২: কেন ফাইনালে শ্রীলঙ্কা পাকিস্তানের চেয়ে এগিয়ে আছে
আজ এশিয়া কাপের ফাইনাল ম্যাচে মুখোমুখি হচ্ছে পাকিস্তান ও শ্রীলঙ্কা।
প্রায় দুই সপ্তাহ ধরে চলতে থাকা এই টুর্নামেন্টের বাছাইপর্ব, গ্রুপ পর্ব এবং সুপার ফোর পর্ব পার করে এসে এই দুটি দল শেষ পর্যন্ত ফাইনালে জায়গা করে নিয়েছে।
দুবাই স্পোর্টস সিটিতে বাংলাদেশ সময় রাত আটটায় শুরু হবে এই ম্যাচটি।
গত শুক্রবার রাতে মুখোমুখি হয়েছিল দুই দল, যেখানে সহজ জয় পেয়েছে শ্রীলঙ্কা।
কিন্তু সেই একাদশে পাকিস্তানের দুই মূল পারফর্মার নাসিম শাহ ও শাদাব খানকে বিশ্রাম দেয়া হয়েছিল।
পাকিস্তানের গাদ্দাফি স্টেডিয়ামে ২০১৯ সালে শ্রীলঙ্কার বিপক্ষে তিন ম্যাচের টি-টোয়েন্টি সিরিজের তিনটিতেই হেরেছিল পাকিস্তান।
সেই সিরিজে আট উইকেট নিয়ে ম্যাচ সিরিজের সেরা ক্রিকেটার নির্বাচিত হয়েছিলেন ওয়ানিন্দু হাসারাঙ্গা।
তার বল খেলতে এবারও পাকিস্তানের ব্যাটসম্যানদের বেগ পেতে হয়েছে। এবারে এশিয়া কাপের সুপার ফোরের ম্যাচটিতে শ্রীলঙ্কা পাকিস্তানকে ১২১ রানে অলআউট করে দিয়েছিল, হাসারাঙ্গা নিয়েছিলেন তিন উইকেট।
তবে সামগ্রিকভাবে টি-টোয়েন্টি ফরম্যাটে শ্রীলঙ্কার বিপক্ষে পাকিস্তান এগিয়ে আছে।
তেরো বছর আগে ২০০৯ সালে ইংল্যান্ডে টি-টোয়েন্টি বিশ্বকাপের ফাইনালে মুখোমুখি হয়েছিল দুই দল।
পাকিস্তানের তারকা ক্রিকেটার শহীদ আফ্রিদি সেই ফাইনালের নায়ক ছিলেন।
দুই দলের দুই লেগ স্পিনারের দিকে অধিনায়কদের চোখ থাকবে।
দুজনই টি-টোয়েন্টি ক্রিকেটে নিজেদের প্রমাণ করেছেন এবং ম্যাচে এই ক্রিকেটারদের প্রভাব আছে।
শাদাব খান যদিও ব্যাট হাতে ভূমিকার দিক থেকে এগিয়ে আছেন, কিন্তু হাসারাঙ্গাকে পাকিস্তানের ব্যাটাররা ঠিকমতো সামলাতে পারেননি এখনও।
দুই দলের মুখোমুখি দেখায় শেষ চার ম্যাচের পরিসংখ্যান দেখলেই এটা স্পষ্ট হয়ে ওঠে।
চার ম্যাচে নিয়েছেন ১১ উইকেট। এই সময় হাসারাঙ্গা ওভারপ্রতি রান দিয়েছেন সোয়া ছয় করে।
এবারের এশিয়া কাপে দুর্দান্ত বল করা শাদাব খান শ্রীলঙ্কার বিপক্ষে এখনও পর্যন্ত তিন ম্যাচে মাত্র ২ উইকেট নিয়েছেন। প্রায় নয় করে রান দিয়েছেন প্রতি ওভারে।
চলমান এশিয়া কাপে শাদাব সেরা বোলারদের একজন, তিনি চার ম্যাচ বল করে ৭টি উইকেট নিয়েছেন, ওভারপ্রতি ছয়ের নিচে রান দিয়েছেন।
এখনও পর্যন্ত এই টুর্নামেন্টে বাবর আজম হাত খুলে খেলতে পারেননি। শ্রীলঙ্কার বিপক্ষে সুপার ফোর পর্বের ম্যাচে তিনি এই টুর্নামেন্টের ব্যক্তিগত সর্বোচ্চ ৩০ রান নিয়েছেন ২৯টি বল খেলে।
পাকিস্তানের অধিনায়ক বাবর ৫ ম্যাচ খেলে ১২ দশমিক ৬ গড়ে ৬৩ রান তুলতে পেরেছেন চলমান এশিয়া কাপে।
পাকিস্তানের টপ অর্ডারের আরেক ব্যাটসম্যান ফখর জামান ৫ ম্যাচ খেলে ১০০ রানও তুলতে পারেননি। তিনি ১০৪ স্ট্রাইক রেটে ব্যাট করে মাত্র ৯৬ রান তুলেছেন।
তবে আন্তর্জাতিক টি-টোয়েন্টি র‍্যাংকিংয়ের ব্যাটসম্যানদের তালিকায় এক নম্বরে থাকা মোহাম্মদ রিজওয়ান আছেন দুর্দান্ত ফর্মে। তিনি ৫ ম্যাচে ২২৬ রান তুলেছেন।
তবে তার স্ট্রাইক রেটটা ঠিক টি-টোয়েন্টি ক্রিকেটসুলভ নয়। একশ আঠারো স্ট্রাইক রেটে ব্যাট করেছেন তিনি।
কুশল মেন্ডিস শ্রীলঙ্কার টি-টোয়েন্টি ক্রিকেট ইতিহাসেরই সেরা ওপেনারদের একজন।
এবারের এশিয়া কাপে দলকে দারুণ শুরু এনে দিয়েছেন তিনটি ম্যাচে।
পাঁচ ম্যাচ ব্যাট করে ১৫৫ রান তুলেছেন তিনি। স্ট্রাইক রেট প্রায় ১৬০। আটানব্বই বল মাঠে খেলে ১৯টিতেই চার বা ছয় হাঁকিয়েছেন তিনি।
অর্থাৎ প্রতি পাঁচ বলে একটি চার বা ছয় মেরেছেন তিনি। টি-টোয়েন্টি ক্রিকেটে যা খুব গুরুত্বপূর্ণ।
তার উদ্বোধনী সঙ্গী পাথুম নিসাঙ্কার স্ট্রাইক রেট খুব চমকপ্রদ না হলেও তিনি ৪১ গড়ে ব্যাট করে টপ অর্ডারে স্থিতিশীলতা নিয়ে এসেছেন।
এই টুর্নামেন্টের নায়ক হিসেবে আবির্ভূত হয়েছেন নাসিম শাহ।
তিনি প্রথমে বল হাতে ভারতের ব্যাটিং লাইন আপের টপ অর্ডারকে অস্বস্তিতে ফেলেছেন।
এরপর ফাইনাল নিশ্চিত করা ম্যাচে আফগানিস্তানের বিপক্ষে ৬ বলে প্রয়োজন ছিল ১১ রান।
তখন নাসিম শাহ দুই বলে দুই ছক্কা মেরে পাকিস্তানকে জয় এনে দেন।
তবে তিনি নিজেই সাক্ষাৎকারে মনে করিয়ে দিয়েছেন যে তার মূল কাজ বোলিং।
গতি ও সুইংয়ের মিশেলে নাসিম শাহ ধীরে ধীরে বিশ্বমানের বোলারদের কাতারে জায়গা করে নিচ্ছেন।
এবারের এশিয়া কাপে পাকিস্তানের স্ট্রাইক বোলার শাহীন শাহ আফ্রিদির অভাব বুঝতে দেননি তিনি।
চার ম্যাচে ৭ ইকোনমি রেটে ৬ টি উইকেট নিয়েছেন এই ফাস্ট বোলার।
শ্রীলঙ্কার মিডল অর্ডার পাকিস্তানের মিডল অর্ডারের চেয়ে ভালো এখন।
শ্রীলঙ্কা এখনও পর্যন্ত চারটি ম্যাচেই রান তাড়া করে জিতেছে এবং সেখানে মাঝের ওভারগুলোতে দ্রুত রান এনে দিয়েছেন মিডল অর্ডার ব্যাটাররা।
ওভারপ্রতি একটি বা দুটি বাউন্ডারি, বাজে বল বাছাই করে পরিমিত আক্রমণ এবং দ্রুত উইকেটে প্রান্ত বদলে শ্রীলঙ্কা বেশ ভালো পারদর্শিতা দেখিয়েছে।
বিশেষত ভানুকা রাজাপাকশা ৫ ম্যাচে ১৪৪ স্ট্রাইক রেটে ব্যাট করেছেন। তিনি এই টুর্নামেন্টে ৮৩ বল ব্যাট করে ১৫টি বলেই চার বা ছয় মেরেছেন।
এশিয়া কাপে তিনটিসহ শ্রীলঙ্কা ২০২২ সালে মোট টি-টোয়েন্টি ম্যাচ জিতেছে ৬টি।
এই ছয়টি ম্যাচের চারটিতেই দাসুন শানাকার প্রত্যক্ষ অবদান রয়েছে।
মেলবোর্ন ও পাল্লেকেল্লেতে অস্ট্রেলিয়ার বিপক্ষে দুই জয়ে শানাকা যথাক্রমে তুলেছেন ৩১ বলে ৩৫ রান ও ২৫ বলে ৫৪।
এই দুইটা ম্যাচে জয় শ্রীলঙ্কার সামগ্রিক ব্যর্থতাকে ছাপিয়ে যায়নি বটে, কিন্তু শ্রীলঙ্কার একে একে সব সিনিয়র ক্রিকেটারের বিদায়ের পর দলে যে অস্থিরতা ও শূণ্যতা দেখা যাচ্ছিল সেখান থেকে ফিরে আসার আশা দেখাচ্ছিল।
দাসুন শানাকা সেখানেই নেতা হয়ে উঠেছেন।
বাংলাদেশের বিপক্ষে ১৮৪ রানের বড় লক্ষ্য, দাসুন শানাকা ৩৩ বলে ৪৫ রান করে দলের মিডল অর্ডারের হাল ধরেছিলেন।
ভারতের বিপক্ষে লক্ষ্য ছিল ১৭৪, এদিনও দাসুন শানাকা দাঁড়িয়ে গেলেন। করলেন ১৮ বলে ৩৩।
চলতি বছর, অর্থাৎ ২০২২ সালে দাসুন শানাকা ৩৬৩ রান তুলেছেন, ১৪২ স্ট্রাইক রেটে।
কেবল ভারতের বিপক্ষে শেষ তিনটি টি-টোয়েন্টি ম্যাচে ৭৫ বলে ১৫৪ রান তুলেছেন দাসুন শানাকা এবং এই তিন ম্যাচে তিনি আউট হননি।
শ্রীলঙ্কার হয়ে অধিনায়ক হিসেবে সবচেয়ে বেশি টি-টোয়েন্টি ম্যাচ জয়ের রেকর্ডও শানাকার।
শানাকা এই কয়েক ম্যাচের আগে ঠিক এই রূপে ছিলেন না, যে রূপে তিনি এখন ব্যাট করছেন।
এই শ্রীলঙ্কান দলটিও, নিজেদের স্বভাবের বাইরে এসে পারফর্ম করছে। অনেকটা নিজেদের খুঁজে পাচ্ছে।

আজ এশিয়া কাপের ফাইনাল ম্যাচে মুখোমুখি হচ্ছে পাকিস্তান ও শ্রীলঙ্কা।